बिहार में नक्सलियों ने स्कूल भवन उड़ाया  
रोहतास में नक्सलियों ने परछा सरकारी मध्य विद्यालय की इमारत के सात कमरों को उड़ा दिया। स्कूल के 10 कमरों में से तीन को आंशिक क्षति हुई है।
बिहार के रोहतास जिले के नक्सल प्रभावित चुटिया थाना क्षेत्र के परछा गांव में प्रतिबंधित भाकपा माओवादी संगठन के करीब पचास हथियारबंद नक्सलियों ने बम धमाका कर एक सरकारी स्कूल की इमारत को मंगलवार तड़के उड़ा दिया।  पुलिस अधीक्षक मनु महाराज ने घटना की पुष्टि करते हुए बताया कि करीब 50 हथियारबंद नक्सलियों ने बम धमाका कर परछा सरकारी मध्य विद्यालय की इमारत के सात कमरों को उड़ा दिया। स्कूल के 10 कमरों में से तीन को आंशिक क्षति हुई है। महाराज ने बताया कि स्कूल भवन में अक्सर सुरक्षा बलों का शिविर लगने के कारण नक्सलियों ने इस कार्रवाई को अंजाम दिया है।  ग्रामीणों ने कहा कि घटना को अंजाम देने के बाद उग्रवादी नक्सल समर्थक नारे लगाते हुए घटनास्थल से फरार हो गए। पुलिस अधीक्षक ने बताया कि नक्सलियों की गिरफ्तारी के लिए क्षेत्र में धर-पकड़ अभियान चल रहा है।